4 (2-0), (4-1), (4-1), (7-2) Jonqos rebħa kif mistenni għat-tim Franċiż kontra s-Slovenja biex it-tim nazzjonali Malti ta' taħt il-15-il sena jikkwalifika għall-fażi finali tal-Kampjonat Ewropew li se jsir fil-Portugall f'Lulju. Dawn il-logħob mill-grupp ta' kwalifikazzjoni f'pajjiżna, oriġinarjament kellhom jintlagħbu f'Marzu li għadda iżda ġew posposti minħabba l-Covid-19. It-tim immexxi minn Anthony Farrugia kien konvinċentiu serja fil-logħob b'wirja kollettiva li ftit tat spazju lill-avversarji. Spikka fuq kollox Jayden Cutajar li skorja xejn anqas minn disa' gowls. Fatt interessanti kien li s-Sloveni skorjaw il-gowls tagħhom meta kienu b'raġel aktar. Doppjetta ta' Jayden Cutajar fl-ewwel żewġ minuti u nofs taw vantaġġ ta' 2-0 lit-tim Malti sakemm Branko Kirasic naqqas id-distakk f'okkażjoni ta' raġel aktar wara li tkeċċa temporanjament Cain Cutajar. Iż-żagħżugħ ta' Sliema kompla jkabbar il-vantaġġ fit-tieni sessjoni b'żewġ penalties, bl-istess plejer ikompli jkabbar l-iskor lejn nofs is-sessjoni u żied ieħor għal 6-1 eżatt qabel il-mistrieħ. Dan id-distakk għen liż-żgħażagħ Maltin biex setgħu jikkontrollaw il-logħba mingħajr diffikultà. Fl-ewwel minuta tat-tielet sessjoni Elijah Schembri skorja għal Malta, b'Filippo Porta jiskorja għas-Slovenja, f'dak li kien it-tieni gowl minn okkażjoni ta' raġel aktar fl-ilma. Madankollu, it-tim ta' Anthony Farrugia għamel ċert mir-rebħa bit-tliet gowls mingħajr risposta fit-tieni nofs tas-sessjoni b'gowls ta' Jayden Cassar, Jayden Cutajar u Enrico Mallia. Fl-aħħar sessjoni, il-gowls għaż-żgħażagħ Maltin komplew ġejjin, bil-kowċ Farrugia jsib l-opportunità biex jagħti spazju lill-plejers l-oħra fit-tim mingħajr ma jnaqqas mil-livell ta' prestazzjoni.